Protokol

o možnostih ribolova in finančnem prispevku, opredeljenih v Sporazumu med Evropsko gospodarsko skupnostjo in Demokratično republiko Madagaskar o ribolovu v obalnih vodah Madagaskarja, za obdobje od 21. maja 2001 do 20. maja 2004

Člen 1

V skladu s členom 2 Sporazuma se dovoljenja za ribolov v ribolovni coni Madagaskarja dodelijo 40 zamrzovalnim plovilom za ribolov tunov s potegalkami in 40 plovilom s površinskim parangalom za obdobje treh let, ki se začne 21. maja 2001.

Poleg tega se lahko na zahtevo Skupnosti dovoljenje dodeli drugim kategorijam ribiških plovil v skladu s pogoji, ki jih določi Skupni odbor iz člena 9 Sporazuma.

Člen 2

1. Finančni prispevek iz člena 7 Sporazuma je določen v višini 825000 EUR na leto (od tega predstavlja 308000 EUR finančno kompenzacijo, ki se plača najkasneje 30. novembra vsako leto, 517000 EUR pa je namenjenih ukrepom iz člena 3 tega protokola).

2. Finančni prispevek pokriva letni ulov 11000 ton tunov v malgaških vodah; če količina tunov, ki jih ulovijo plovila Skupnosti v malgaški ribolovni coni, preseže to težo, se zgoraj navedeni znesek sorazmerno poviša.

3. Finančna kompenzacija se izplača na račun, odprt v imenu državne blagajne, ki ga določijo malgaški organi.

Člen 3

1. Spodaj našteti ukrepi se financirajo iz finančnega prispevka, določenega v členu 2(1), v znesku 517000 EUR letno, ki se porazdeli na naslednji način:

(a) 80000 EUR za malgaške znanstvene programe, namenjene izboljšanju znanja o ribolovnih virih in zagotavljanju trajnostnega upravljanja teh virov.

Na zahtevo vlade Madagaskarja je lahko ta prispevek v obliki pomoči pri stroških mednarodnih srečanj, namenjenih izboljšanju znanja o teh vrstah in boljšemu upravljanju ribolovnih virov;

(b) 267000 EUR za sistem spremljanja, pregledov in nadzora nad ribolovom;

(c) 100000 EUR za financiranje študijske pomoči in programov usposabljanja ter za usposabljanje mornarjev;

(d) 70000 EUR za pomoč pri razvoju tradicionalnega ribištva.

2. Zneski iz (a), (b) in (d) se najkasneje 30. novembra vsako leto dajo na razpolago ministrstvu, pristojnemu za ribištvo, in se izplačajo na bančne račune pristojnih malgaških organov.

3. Znesek iz (c) se da na razpolago ministrstvu, pristojnemu za ribištvo, in se izplača glede na porabo na bančni račun, ki ga določi ministrstvo.

4. Pristojni malgaški organi pošljejo Komisiji Evropskih skupnosti najkasneje tri mesece po datumu obletnice Protokola letno poročilo o uporabi sredstev, dodeljenih za ukrepe, določene v odstavku 1, o izvajanju teh ukrepov in o doseženih rezultatih. Komisija Evropskih skupnosti si pridržuje pravico, da zahteva dodatne podatke od ministrstva, pristojnega za ribištvo. Zaradi dejanskega uresničevanja teh ukrepov in po posvetovanju s pristojnimi malgaškimi organi v okviru Skupnega odbora lahko Komisija Evropskih skupnosti pregleda zadevna plačila.

Člen 4

Če Skupnost ne izvede plačil iz členov 2 in 3 tega protokola, se lahko odloži izvajanje sporazuma o ribolovu.

Člen 5

Evropska skupnost lahko v primeru težkih okoliščin, ki niso posledica naravnih pojavov, ki preprečujejo ribolovne aktivnosti v ribolovni coni Madagaskarja, odloži plačilo finančnega prispevka, potem ko se pogodbenici, kadar je to mogoče, posvetujeta.

Plačilo finančnega prispevka se izvede, kadar se razmere povrnejo na običajno stanje in se pogodbenici posvetujeta ter potrdita, da so razmere takšne, da je spet mogoče opravljati običajne ribolovne aktivnosti.

Člen 6

Priloga k Sporazumu med Evropsko gospodarsko skupnostjo in Demokratično republiko Madagaskar o ribolovu v obalnih vodah Madagaskarja se razveljavi in nadomesti s Prilogo k temu protokolu.

Člen 7

Ta protokol začne veljati na dan podpisa.

Uporablja se od 21. maja 2001.

--------------------------------------------------

PRILOGA

POGOJI, KI UREJAJO RIBOLOVNE AKTIVNOSTI PLOVIL SKUPNOSTI V MALGAŠKI RIBOLOVNI CONI

1. VLOGE ZA DOVOLJENJA IN IZDAJA DOVOLJENJ

Postopek v zvezi z vlogami za dovoljenja in izdajo dovoljenj plovilom Skupnosti za ribolov v malgaških vodah je naslednji:

(a) Komisija Evropskih skupnosti prek svojega zastopnika na Madagaskarju predloži malgaškim organom:

- vlogo za dovoljenje, ki jo izpolni lastnik ladje, za vsako ladjo, za katero bi rad dobil ribolovno dovoljenje v okviru Sporazuma, vsaj 20 dni pred začetkom želenega obdobja veljavnosti,

- letno vlogo za predhodno odobritev vstopa v malgaške teritorialne vode; ta odobritev velja v času veljavnosti ribolovnega dovoljenja.

Vloge za dovoljenja je treba izpolniti na obrazcu, ki ga je za to predvidel Madagaskar, v skladu z vzorcem, ki se nahaja v Dodatku 1; priloženo jim mora biti dokazilo o plačilu predujma s strani lastnika ladje.

(b) Dovoljenja se izdajo za določeno plovilo in niso prenosljiva.

Vendar pa se lahko v primeru višje sile dovoljenje enega plovila zamenja z novim dovoljenjem za drugo plovilo s podobnimi lastnostmi, če tako zahteva Komisija Evropskih skupnosti. Lastnik zamenjanega plovila vrne preklicano dovoljenje malgaškemu ministrstvu, pristojnemu za morski ribolov, prek Delegacije Komisije Evropskih skupnosti na Madagaskarju.

V novem dovoljenju sta navedena:

- datum izdaje,

- dejstvo, da se s tem dovoljenjem prekliče in nadomesti dovoljenje prejšnjega plovila.

Za preostalo obdobje veljavnosti ni treba plačati pristojbine, predvidene v členu 5 Sporazuma.

(c) Malgaški organi pošljejo dovoljenja zastopniku Komisije Evropskih skupnosti na Madagaskarju.

(d) Dovoljenja je treba ves čas hraniti na krovu; vendar pa po prejemu obvestila o plačilu predujma, ki ga Komisija Evropskih skupnosti pošlje malgaškim organom, se plovila vnesejo na seznam plovil z dovoljenjem za ribolov, ki se pošlje malgaškim organom, pristojnim za ribiško inšpekcijo. Dokler ne prispe dovoljenje, je možno po telefaksu dobiti kopijo navedenega dovoljenja; ta kopija se hrani na krovu.

(e) Lastnike plovil za ribolov tunov mora zastopati pooblaščenec na Madagaskarju.

(f) Malgaški organi pred začetkom veljavnosti Sporazuma sporočijo podatke v zvezi s plačili pristojbin in predujmov, vključno s podatki o bančnih računih.

2. VELJAVNOST DOVOLJENJ IN PLAČILO PRISTOJBIN

(a) Ne glede na člen 4(4) Sporazuma veljajo dovoljenja eno leto. Lahko se obnovijo.

(b) Pristojbina znaša 25 EUR na tono ulova v vodah, ki so v jurisdikciji Madagaskarja. Dovoljenja se izdajo po vplačilu predplačila v malgaško državno blagajno v višini letnega zneska 2500 EUR na plovilo za ribolov tunov s plavaricami, 1500 EUR na plovilo s površinskim parangalom z več kot 150 BRT in 1100 EUR na plovilo s površinskim parangalom s 150 BRT ali manj. Ti zneski ustrezajo dajatvam za letni ulov količine 100 ton, 60 ton oziroma 44 ton v ribolovni coni Madagaskarja.

3. POROČILO O ULOVU IN POROČILO O PRISTOJBINAH

(a) Plovila, ki imajo dovoljenje za ribolov v malgaški ribolovni coni v okviru Sporazuma, sporočijo svoje statistične podatke o ulovu malgaškemu Centru za spremljanje ribolova prek Delegacije Komisije Evropskih skupnosti na Madagaskarju v skladu z naslednjim postopkom.

Plovila za ribolov tunov s potegalkami in plovila s površinskim parangalom izpolnijo obrazec za ribolov, ki ustreza vzorcu iz Dodatka 2, za vsako obdobje ribolova v madagaskarski ribolovni coni. Obrazci se pošljejo pristojnim organom, ki so navedeni zgoraj, najkasneje do 30. septembra vsako leto.

Obrazci morajo bili čitljivo izpolnjeni in imeti podpis kapitana ladje. Poleg tega jih morajo izpolniti vse ladje, ki so dobile dovoljenje, tudi če niso lovile.

(b) V primeru neizpolnjevanja teh določb si malgaški organi pridržujejo pravico, da začasno prekličejo dovoljenje plovila, ki je kršilo določbe, do izpolnitve formalnosti. V tem primeru se nemudoma obvesti Delegacija Komisije Evropskih skupnosti na Madagaskarju.

(c) Na koncu vsakega koledarskega leta Komisija Evropskih skupnosti pripravi zaključno poročilo o pristojbinah za ribolovno leto ob upoštevanju predujmov in pristojbin, navedenih v 2(b) zgoraj. To poročilo se pripravi na podlagi poročila o ulovu, ki temelji na izjavah o ulovu, ki jih izpolnijo vsi lastniki ladij. Poročilo o ulovu morajo potrditi znanstvene ustanove, pristojne za preverjanje statističnih podatkov o ulovu, kot so IRD (Urad za raziskave in razvoj), IEO (Španski oceanografski inštitut) ali USTA (Statistična enota za tune Antsiranana).

Zaključno poročilo o pristojbinah, ki ga sestavi Komisija Evropskih skupnosti, se pošlje v potrditev malgaškemu Centru za spremljanje ribolova. Center za spremljanje ima na razpolago 30 dni za obvestilo o kakršnem koli odzivu.

Po tem roku se poročilo o pristojbinah pošlje lastnikom ladij.

V primeru spora se pogodbenice posvetujejo glede oblikovanja zaključnega poročila, o katerem so nato obveščeni lastniki ladij.

V roku 30 dni od obvestila o zaključnem poročilu plačajo lastniki ladij malgaškim organom, pristojnim za ribolov, kakršne koli dodatne zneske.

Kadar pa je znesek, naveden v poročilu o pristojbinah, nižji od predujma iz 2(b), lastnik ladje ne dobi povrnjene razlike.

4. OBVESTILA

Kapitani vsaj 24 ur vnaprej obvestijo madagaskarski Center za spremljanje ribolova po radiu (dvojna frekvenca 8755 Tx 8231 Rx USB) ali po telefaksu (261 20 22 49014), da nameravajo s svojim plovilom priti v malgaško ribolovno cono ali od tam oditi.

Ko sporočijo, da nameravajo oditi, sporočijo tudi oceno ulova, doseženega v času, ko je bilo njihovo plovilo v malgaški ribolovni coni.

Radijsko sporočanje mora potekati ob delovnih urah in dneh, kakor so v veljavi na Madagaskarju.

5. OPAZOVALCI

Na zahtevo ministrstva, pristojnega za ribištvo, plovila za ribolov tunov s potegalkami in plovila s površinskim parangalom vkrcajo opazovalca, s katerim ravnajo kot s častnikom. Ministrstvo, pristojno za ribištvo, določi, koliko časa ostanejo opazovalci na krovu, vendar praviloma ne dlje, kakor je potrebno, da opravijo svoje naloge. Posebne naloge opazovalcev so določene v Dodatku 3.

Ministrstvo, pristojno za ribištvo, ki ga predstavlja Center za spremljanje ribolova, določi pogoje za vkrcanje opazovalca.

Lastniki ladij ali njihovi pooblaščenci o tem obvestijo Center za spremljanje ribolova vsaj dva dni pred prihodom njihovega plovila v malgaško pristanišče.

Lastniki ladij plačajo prek svojih pooblaščencev malgaški vladi (Centru za spremljanje ribolova) znesek v višini 17 EUR za vsak dan, ki ga opazovalec preživi na krovu plovila za ribolov tunov s potegalkami ali plovila s površinskim parangalom.

Stroške prihoda v malgaško pristanišče za vkrcanje nosi malgaška vlada. Stroške vkrcanja in izkrcanja opazovalca izven Madagaskarja nosi lastnik ladje.

Opazovalci se lahko vkrcajo na največ 30 % plovil Skupnosti, ki opravljajo dejavnost v malgaški ribolovni coni. Čas, ki ga opazovalci preživijo na krovu, je odvisen od dolžine plovbe v malgaški ribolovni coni.

Če opazovalec ne pride ob dogovorjenem času na dogovorjeno mesto in se ne pojavi niti v dvanajstih urah po dogovorjenem času, je lastnik ladje samodejno odvezan obveznosti, da vkrca opazovalca. V primeru, da plovilo zamuja z odhodom, nosi lastnik ladje stroške dnevnic opazovalca, dokler se ta dejansko ne vkrca.

6. ZAPOSLOVANJE MORNARJEV

Flota plovil za ribolov tunov s potegalkami in plovil s površinskim parangalom zaposli vsaj 40 malgaških mornarjev za čas trajanja ribolovne sezone v malgaški ribolovni coni. O plačah zaposlenih mornarjev se dogovorijo pooblaščenci lastnikov ladij in zadevni mornarji. Plače morajo kriti socialno zavarovanje.

Pogodbe o zaposlitvi mornarjev sklenejo pooblaščenci in zadevni mornarji.

Če flota plovil za ribolov tunov s plavaricami in plovil s površinskim parangalom ne more zaposliti 40 mornarjev, so lastniki ladij dolžni plačati odškodnino za mornarje, ki jih niso zaposlili, v znesku, ki ga določi Skupni odbor v skladu s členom 9 Sporazuma za čas trajanja ribolovne sezone. Ta znesek se porabi za usposabljanje malgaških mornarjev in se vplača na račun, katerega številka se sporoči pooblaščencem.

7. RIBOLOVNE CONE

Plovila Skupnosti imajo dostop do vseh voda v jurisdikciji Madagaskarja izven cone, ki se razteza dvanajst navtičnih milj od obale.

V primeru, da se ministrstvo, pristojno za ribištvo, odloči namestiti poskusne naprave za zbiranje rib, o tem obvesti Komisijo Evropskih skupnosti in pooblaščence zadevnih lastnikov ladij ter jim sporočijo zemljepisni položaj teh naprav.

Od tridesetega dne po takem obvestilu se je napravam za zbiranje rib prepovedano približati na manj kot 1,5 navtične milje. Iste stranke je treba nemudoma obvestiti o odstranitvi katere koli naprave za zbiranje rib.

8. UPORABA PRISTANIŠKIH ZMOGLJIVOSTI

Organi Madagaskarja in uporabniki Sporazuma določijo pogoje za uporabo pristaniških zmogljivosti.

9. INŠPEKCIJA IN SPREMLJANJE RIBOLOVNIH AKTIVNOSTI

Plovila z dovoljenjem dovolijo in pomagajo katerim koli uradnikom, ki jih je pooblastila Republika Madagaskar in so pristojni za inšpekcijo in spremljanje ribolovnih aktivnosti, da se vkrcajo na ladjo in opravijo svoje naloge.

Plovila Skupnosti, ki lovijo ribe v okviru Sporazuma, se spremljajo s pomočjo satelita pod pogoji, o katerih se sporazumejo pogodbenice.

10. PRETOVARJANJE

Zamrzovalna plovila za ribolov tunov s potegalkami pri pretovarjanju rib predajo ribe, ki jih ne nameravajo obdržati, družbi ali telesu, ki ga imenujejo malgaški organi, pristojni za ribištvo.

11. OPRAVLJANJE STORITEV

Plovila Skupnosti, ki opravljajo aktivnost v malgaški ribolovni coni, si prizadevajo dajati prednost malgaškim storitvam (popravljanje podladja, vzdrževanje, preskrba z gorivom, dobava itd.).

12. POSTOPEK V PRIMERU PREGLEDA PLOVILA

(a) Pošiljanje podatkov

Malgaško ministrstvo, pristojno za ribištvo, v roku 48 ur obvesti Delegacijo in državo zastave o pregledu katerega koli ribiškega plovila, ki pluje pod zastavo države članice Skupnosti in lovi ribe v okviru Sporazuma o ribolovu v malgaški ribolovni coni, in pošlje kratko poročilo o okoliščinah in razlogih za tak pregled. Delegacija in država zastave sta sproti obveščeni o kakršnih koli začetih postopkih in izrečenih kaznih.

(b) Poravnava v primeru pregleda plovila

V skladu z zakonodajo o ribištvu in ustreznimi predpisi se kršitve lahko urejajo:

- s poravnavo, v primeru katere se višina kazni določi v okviru najnižjega in najvišjega zneska glede na malgaško zakonodajo,

- ali s pravnim postopkom, če poravnava ni mogoča, v skladu z malgaško zakonodajo.

(c) Plovilo se izpusti, posadka pa dobi dovoljenje, da zapusti pristanišče:

- takoj ko so izpolnjene obveznosti postopka poravnave in se predloži dokazilo o tem, ali

- ob predložitvi dokazila, da je bila položena bančna varščina, do zaključka sodnih postopkov.

--------------------------------------------------